## El director general d’Innovació es reunix amb el president del port de Castelló per a ultimar el projecte de ‘hub’ tecnològic

*** L’Autoritat Portuària i la Generalitat treballen en un conveni perquè en 2025 puga arrancar la remodelació de l’edifici que albergarà este node**

El director general d’Innovació, Juan José Cortés, s’ha reunit amb el president de l’Autoritat Portuària de Castelló (APC), Rubén Ibáñez, per a ultimar la definició i el desenrotllament del projecte de *hub* tecnològic que la Conselleria d’Innovació, Indústria i Turisme, dirigida per Nuria Montes, impulsa en este recinte portuari.

Durant la trobada, Juan José Cortés ha subratllat el compromís de la Generalitat per a configurar un pol d’atracció i impuls de les noves tecnologies amb impacte en tota la província. “Volem que el port de Castelló es convertisca en un referent per al desenrotllament i la difusió de les tecnologies habilitadores, amb una orientació molt marcada cap a les empreses”, ha manifestat.

En esta reunió de seguiment, el president de l’Autoritat Portuària de Castelló, Rubén Ibáñez, ha informat que el port està tancant un conveni amb la Generalitat, amb la finalitat que en 2025 la Conselleria d’Innovació puga iniciar les obres de remodelació de l’edifici a on se situarà este node tecnològic. Es tracta dels antics cines del Muelle de Costa, un immoble que en l’actualitat és titularitat de l’APC.

El president de l’Associació d’Empreses Tecnològiques de Castelló, Xarxatec, José Bort, també ha participat en esta trobada.

Fecha: 31/07/2024